滕王閣懷古和新會馬持國韻
作者：趙公豫
朝代：宋

paragraphs: 扁舟直入南州界，屈曲河流勢澎湃。
浩蕩銀濤氣灝漫，淵源不竭通九派。
昔年作客豫章城，弗覩高樓恒介介。
再來勝地續前緣，畫棟雕梁稱絕快。
子安一賦傳古今，俯視羣言猶草芥。
西山蒼翠無變更，南浦煙雲幾成敗。
憑欄睇視爽凡襟，惹起狂情破遊戒。
敏飲醇醪似蔗漿，細覽詞章如披薤。
寄身天地原寬閒，我獨伊何逢險隘。
落霞孤鶩景偏幽，秋水長天恬不怪。
信知造物有化工，能參妙義方無疥。
長嘯樓頭逸興豪，得意忘言絕機械。
匡廬有約次遊遨，務須了却林泉債。